Armata israeliană se află în centrul orașului Rafah, au confirmat vineri într-o declarație Forțele de Apărare Israeliene (IDF), în pofida îngrijorării și a revoltei internaționale față de operațiunea militară în cel mai sudic oraș din Fâșia Gaza, relatează CNN.
Declarația IDF confirmă relatările martorii oculari pentru CNN la începutul acestei săptămâni, când tancuri au fost observate în centrul orașului Rafah pentru prima dată de când au intrat în oraș la începutul acestei luni.
„Trupele IDF din centrul orașului Rafah au localizat lansatoare de rachete Hamas, tuneluri teroriste și arme. Trupele au demontat, de asemenea, o instalație de depozitare a armelor Hamas în zonă”, a spus IDF în declarație.
Miercuri, armata israeliană a declarat că a stabilit „controlul operațional” asupra Coridorului Philadelphi, o zonă tampon de 14 kilometri pe partea palestiniană a graniței între Egipt și Fâșia Gaza.
Accesul la serviciile de telefonie mobilă din Rafah a fost întrerupt joi din cauza ofensivei israeliene în curs, a declarat compania palestiniană de telecomunicații Jawwal într-un comunicat .
Incursiunea Israelului în Rafah la începutul lunii mai a marcat o nouă fază în războiul său împotriva Hamas, soldat cu moartea a peste 36.000 de palestinieni, potrivit oficialilor din domeniul sănătății din enclavă, a strămutat majoritatea populației fâșiei și a declanșat o catastrofă umanitară care a îngrozit agentiile internationale.
În weekend, Israelul a lansat un atac aerian asupra unei tabere de corturi din oraș, ucigând 45 de oameni și stârnind indignare globală. În urma atacului, au fost eliminați doi lideri Hamas, a susținut Israelul.
Imaginile obținute de CNN au arătat tabăra în flăcări, cu zeci de bărbați, femei și copii încercând frenetic să găsească adăpost de atacul nocturn.
Biden a spus într-un interviu CNN la începutul acestei luni că nu va permite ca anumite arme americane să fie folosite într-o ofensivă majoră în Rafah.
Confirmarea prezenței IDF în centrul orașului Rafah a venit atunci când acestea au anunțat că au încheiat operațiunile în estul Jabalya, în nordul Fâșiei Gaza.
Armata a transmis într-o declarație că trupele sale au distrus mai mult de 10 kilometri de tuneluri și locuri de producție de arme în operațiunea de la Jabalya, care a început la începutul acestei luni și a implicat ceea ce IDF a descris drept „luptă intensă și încleștări la la distanță mică cu combatanții.
Declarația mai spune că cadavrele a șapte ostatici au fost recuperate în timpul operațiunii. Ostaticii au fost uciși pe 7 octombrie, iar rămășițele acestora au fost duse în Gaza.
Mahmoud Basal, purtătorul de cuvânt al apărării civile din Gaza, a declarat vineri pentru CNN că Jabalya este o „zonă de dezastru” în urma prezenței militare a Israelului, cu „întregi piețe rezidențiale” decimate.
„Tabăra Jabalya nu este potrivită pentru a trăi, din păcate”, a spus Basal. „Nu există fântâni de apă, școli sau spitale, toate acestea fiind complet distruse. Nu există nimic care să permită viața cetățeanului în această zonă și există un număr mare de martiri și case care au fost nivelate cu cetățeni în interiorul lor și nu putem recupera cadavrele de sub dărâmături.”
Israelul a reluat luptele în nordul Gazei la începutul acestei luni, în ciuda faptului că a declarat că a destructurat structura de comandă a Hamas în zonă în ianuarie.
Luptele reînnoite arată provocările cu care se confruntă Israelul pentru a-și atinge obiectivul de a distruge Hamas, un oficial de top al securității luna aceasta avertizând că războiul ar putea dura încă șapte luni.